AIŠKINAMASIS RAŠTAS

Dėl Molėtų rajono savivaldybės turto investavimo ir

uždarosios akcinės bendrovės „Molėtų vanduo“ įstatinio kapitalo didinimo ir mažinimo

**1. Parengto tarybos sprendimo projekto tikslai ir uždaviniai**

Lietuvos Respublikos vietos savivaldos įstatymo nuostatos reglamentuoja savivaldybės atsakomybę už viešųjų paslaugų teikimą gyventojams. Uždaroji akcinė bendrovė „Molėtų vanduo“ (toliau – Bendrovė) kartu su Molėtų rajono savivaldybės administracija įgyvendina Savivaldybės savarankiškąją funkciją – geriamojo vandens tiekimo ir nuotekų tvarkymo organizavimą. Bendrovės pagrindinės veiklos pobūdis – vandens rinkimas, valymas, paskirstymas, nuotekų ir atliekų šalinimas, sanitarinių sąlygų užtikrinimas.

Molėtų rajono savivaldybės administracija (toliau – Administracija), 2012 metais vykdydama projektą, septyniolikoje rajono gyvenviečių pastatė vandens gerinimo bei nugeležinimo įrenginius (toliau – turtas). Turtą patikėjimo teise šiuo metu valdo Administracija. Administracijos direktorius 2018 m. kovo 21 d. įsakymu Nr. B6-210 „Dėl Molėtų rajono savivaldybės turto pripažinimo nereikalingu savivaldybės funkcijoms vykdyti“ turtą, kurio bendra įsigijimo vertė – 590 015,55 euro, likutinė vertė 2018 m. kovo 1 d. – 358 683,81 euro, nepriklausomo turto vertintojo nustatyta rinkos vertė – 393 800,0 eurų, pripažino nereikalingu Administracijos funkcijoms vykdyti ir siūlo investuoti į Bendrovę. Investuojamas savivaldybės turtas būtų perduotas Bendrovei, padidinant įstatinį kapitalą 393 800,0 eurų ir išleidžiant 1 357 931 paprastąją vardinę akciją, kurių kiekviena – 0,29 euro nominalios vertės. Akcijų emisijos kaina lygi jų nominaliai vertei. Visos išleistos naujos akcijos priklausytų Molėtų rajono savivaldybei.

Atsižvelgiant į Molėtų rajono savivaldybės įsipareigojimus Lietuvos Respublikos finansų ministerijai dėl Bendrovės nuostolio padengimo, siūloma sumažinti Bendrovės įstatinį kapitalą 311 119,25 euro, kad būtų panaikinti bendrovės balanse įrašyti nuostoliai, anuliuojant 1 072 825 Molėtų rajono savivaldybei priklausančias paprastąsias vardines 0,29 euro nominalios vertės akcijas. Pagal neaudituotą Bendrovės veiklos rezultatų ataskaitą sukauptas nuostolis 2017 m. gruodžio 31 d. – 311 119 Eur.

Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 2 dalis reglamentuoja, kad „Investuoti valstybės ir savivaldybių turtą galima tik tada, jeigu galimybė pasiekti investavimo tikslą - pagrįsta ir reali“. Molėtų rajono savivaldybė valdo 100 procentų Bendrovės akcijų, todėl turi galimybę įgyvendinti investavimo tikslą.

Molėtų rajono savivaldybės turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 5, 6, 7 ir 9 punktuose numatytus kriterijus.

Perduodamam turtui parengtos turto vertinimo ataskaitos, atitinkančios Lietuvos Respublikos [turto ir verslo vertinimo pagrindų įstatymo](http://litlex.molsav.lt/ll.dll?Tekstas=1&Id=34176&BF=1" \t "FTurinys) nustatytus reikalavimus.

Parengto sprendimo projekto tikslas – priimti sprendimą investuoti ir kaip turtinį įnašą perduoti Bendrovei savivaldybės turtą, kuriam turto vertintojo nustatyta rinkos vertė – 393 800,0 eurų, padidinti Bendrovės įstatinį kapitalą 393 800 eurų, išleidžiant 1 357 931 akciją, ir sumažinti Bendrovės įstatinį kapitalą 311 119,25 euro, kad būtų panaikinti Bendrovės balanse įrašyti nuostoliai, anuliuojant 1 072 825 akcijas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 30 punktas, 16 straipsnio 2 dalies 26 punktas, 3 dalies 9 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas, 2, 4 dalys ir 23 straipsnio 1 dalis;

Lietuvos Respublikos akcinių bendrovių įstatymo 20 straipsnio 1 dalies 17, 18 punktai, 45 straipsnio 1, 2, 5 ir 7 dalys, 49 straipsnio 2 dalis, 50 straipsnio 1 dalis, 52 straipsnio 1 dalis, 2 dalies 1 punktas, 3 dalies 2 punktas;

Sprendimo investuoti valstybės ir savivaldybių turtą priėmimo tvarkos aprašas, patvirtintas Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Investavus ir perdavus Savivaldybės turtą Bendrovei, bus sudaryta galimybė sėkmingai įgyvendinti investicinį projektą „Vandens tiekimo ir nuotekų tvarkymo infrastruktūros plėtra ir rekonstrukcija Molėtų rajone (Inturkėje (Pakrovų km.), Giedraičiuose, Alantoje)“ ir vykdyti savivaldybės savarankiškąją funkciją – geriamojo vandens tiekimo ir nuotekų tvarkymo organizavimą.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6.Vykdytojai, įvykdymo terminai**

Molėtų rajono savivaldybės administracija.